Su ballu ’e sas launeddas

Benid’e mirat su continentale
E riet de su nostru ballu tundu,
De custu ballu nostru originale.

Ma eo t’istimo dae su profundu
De su coro e pro me non bind’ada
Ballu mezzus de te in custu mundu.

Cando pro calchi festa fentomada
Benit su sonadore ’e launeddas
Ite gioia in donzi contonada!

Tottu sas mezzus nostras giovaneddas
Accudint ’a sas piattas pius mannas
Cun sas trizzas lughentes e nieddas.

E bessit dae su sonu ’e sas cannas,
Che una oghe gentile, un’armonia
De tottu cuddas nostras ninna nannas,

De tottu cudda nostra addoloria
Visiones de montes e pianos
Desolados che tue, o razza mia.

In cussu sonu intendo sos lontanos
Cantos de cudd’antiga zente sarda
Cando Sardigna fit de sos Vulcanos,

De sos gigantes mamma galiarda,
E ridian sas baddes tott’olias,
In sa frisca istagione e in sa carda.

Paret ch’intenda sas addolorias
Boghes de cuddas mammas ninnadoras,
Ch’in sas biddas desertas e dromias,

Già cantan’ispettende oras e oras
Sos fizzos, chi su tazzu sun paschende
O sunu cun su tazzu istados foras

A toccos de iras d’aba o fiocchende.
Intendo in custu mùrmuru sos dillos
Tristos de su pastore, chi, andende

In sos seros d’istiu tranquillos,
Pensad’a sa fortuna o a s’amante.
Intendo in custu sonu sos istrillos

De s’odiu nostru; intendo su levante
Impetuosu, in mesu a s’abbandonu
De sas tancas andende iscunfortante,

De badde in badde in tristu chistionu.
Ma ecco! su ballu tundu est cominzadu
E piùs che mai repicat su sonu.

Ogni pizzinna mirat s’amoradu
E finz’a chelu s’alzat su piùere,
A donzi colpu de passu torradu.

Sas fèmminas chi paren de s’allùere
Passan che Deas, serias, derettas,
Cun sos frontes isplendidos de sùere

E i sos omines, finis che cannettas,
Dae sas caras siccas e fieras
Mandan lampos d’amore e de minettas.

E i sas longas berrittas, che banderas
Isbattini e si pèsana a su entu,
Comente nende milli violeras.

De s’anima sarda tottu patimentu!